AARHUS: Så har Aarhus endelig fået et havnebad. Det er gratis, det er spektakulært - og det kan næsten ikke undgå et blive et hit.

Som en festlig, svalende gave fra himlen er havnebadet dumpet ned i byen midt i alletiders tropiske sommer. På den måde bliver Herman Salling, som døde i 2006, ved med at øve indflydelse på byen. Det er nemlig takket være en donation på 40 millioner kroner fra Købmand Herman Sallings Fond, at badet er blevet en realitet.

Et par forsinkelser har der været undervejs, og det blev bemærket af fru Karin Salling ved åbningen. Hun afleverede en godmodig stikpille til byrådet, selv om borgmester Jacob Bundsgaard (S) stod lige ved siden af. Eller måske var det netop derfor.

- Åbningen har trukket ud, og forsinkelsen har tæret på vores tålmodighed. På et tidspunkt tænkte jeg: "Ih, hvor er det her kommunalt!". Men nu åbner det, og kære politikere - I er tilgivet, sagde hun.

Karin Salling er overbevist om, at havnebassinet bliver en hel central del af Aarhus. Både for århusianere og gæster.

- Det færdige havnebad er blevet præcist så smukt og spektakulært, som vi kunne ønske os det, sagde hun.

Samme toner anslog Jacob Bundsgaard og rådmand Rabih Azad-Ahmad (R).

- Havnebadet bliver et fantastisk samlingssted i Aarhus, sagde de.